Mynen vruntliken grote tovoren ghescreven myt ganser werdich[eyt] unde leyve. Juwer erborcheyt to wetende, gy leyven heren unde ratlude van Revelle, dat dar to jw kømpt en myns heren, des konnynges, bur, deme dar wat van pennyngen uttestat na synes broders dode, de sich heyte Peyter Goos, dat Got syner selen ghenedich zii. Unde dusse man het sich Jøns Goos, de syn rechte unde echte broder is, des eme en gans kerspel towstont, dar ik selven over was, dat he syn rechte erwe is. Dat juwe erborcheit wol wolde donn unde wesen eme behulplik, dar hey recht tow hedde. Dat wolde ik ewiliken kegen jw vordeynen. Anders nycht to dusser tiitt, men de almechtyge Got beware juwe ghesunt to langen saligen tiiden. Ghescreven to Raseborch op sunte Symo Juden afende. Valete in Cristo. Cort Gars, voget over Raseborch. Adress: An de erborn heren, borgermeysters unde ratlude tow Revelle, kome desse breff myt werdicheyt, hech littera detur.